P. Hrušovský, predseda NR SR: (2004-09-09):
Otváram tretí rokovací deň 31. schôdze Národnej rady Slovenskej republiky. Chcem vás informovať, že o ospravedlnenie svojej neúčasti požiadali páni poslanci Danko, Tkáč a pán poslanec Vajda. Na zahraničnej pracovnej ceste je pán poslanec Jozef Banáš. Budeme pokračovať v rokovaní 31. schôdze ďalším bodom programu, ktorým je návrh poslanca Národnej rady Slovenskej republiky Karola Ondriaša na vydanie zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov . Návrh prerokúvame ako tlač 831. Poprosím pána navrhovateľa, aby návrh zákona uviedol a odôvodnil poslancom Národnej rady Slovenskej republiky. Pán poslanec, nech sa páči, máte slovo. K. Ondriaš, poslanec: Ďakujem za slovo. Dobré ráno. Vážený pán predseda, vážené panie poslankyne, vážení poslanci, dovoľte, aby som uviedol návrh novely zákona č. 461/2003 Z. z. o sociálnom poistení v znení neskorších predpisov. Od 1. januára 2004 je účinný zákon č. 461/2003 Z. z. o sociálnom poistení. Zo znenia zákona, ako aj z jeho aplikácie v praxi je zrejmé, že vychádza zo súčasnej právnej filozofie legislatívy, ktorá je zameraná na šetrenie verejných výdavkov a na šetrenie výdavkov v sociálnej sfére. Súčasný platný zákon stanovil podstatne tvrdšie kritériá nároku na priznanie prekvalifikovaného čiastočného invalidného dôchodku a invalidného dôchodku ako predchádzajúci zákon. Jednotlivé miery poklesu schopnosti vykonávať zárobkovú činnosť sa podľa platného zákona nesčítavajú. Dovoľuje sa pripočítať maximálne 10 % z ostatných diagnóz. Napríklad: Keď poistenec má päť diagnóz a každá znižuje jeho schopnosť vykonávať zárobkovú činnosť menej ako 40 %, nemá nárok na žiaden dôchodok i napriek tomu, že spolu tieto diagnózy znižujú jeho schopnosť vykonávať zárobkovú činnosť o viac ako 100 %. To znamená, že takýto občan nemá schopnosť pracovať, ale nemôže poberať ani dôchodok. Platný zákon ustanovuje i zmenu určenia sumy úrazovej renty. Ak sa poškodenému vypláca starobný dôchodok, predčasný starobný dôchodok alebo invalidný dôchodok, zníži sa mu suma úrazovej renty a na jej zníženie je rozhodujúca suma dôchodku, na ktorú má poškodený nárok ku dňu priznania úrazovej renty. Pred účinnosťou tohto zákona poistenec mal nárok na úrazovú rentu vo výške, aká mu bola príslušnou sociálnou zdravotnou komisiou priznaná. V súčasnosti, ak poberateľovi dôchodku je podľa platného zákona znížený dôchodok, zároveň sa mu tým znižuje aj úrazová renta. Podľa súčasného zákona ten, kto splnil podmienky na priznanie invalidného dôchodku podľa predpisov platných do 31. decembra 2003, t. j. pred účinnosťou teraz platného zákona, a ktorý je nepretržite zamestnaný aj po vzniku tohto nároku, tomu sa určí dôchodok podľa príjmu, ktorý mal v čase vzniku nároku na dôchodok bez ohľadu, ako dlho je zamestnaný po 1. januári 2004. To znamená, že keď napríklad poistenec v roku 2004 má dvojnásobný plat, ako mal v čase, keď mu vznikol nárok na dôchodok, napríklad pred troma rokmi, prizná sa mu len taký dôchodok, na aký mal nárok v čase, keď mu vznikol nárok na dôchodok. Predchádzajúce príklady názorne ukazujú, že súčasný zákon je retroaktívny a je v rozpore s demokratickým právnym poriadkom a Ústavou Slovenskej republiky, pretože platný zákon upravuje právne vzťahy, ktoré vznikli ešte pred jeho účinnosťou. Napríklad podľa platného zákona Sociálna poisťovňa preskúmava invalidné dôchodky, ktoré boli priznané do 31. decembra 2003, podľa kritérií, ktoré sú o 7 % tvrdšie ako kritériá, podľa ktorých boli tieto dôchodky priznané. Tým, že zákon v zmysle § 263 je retroaktívny, negatívne sa dotýka najmä tých, čo boli podľa predchádzajúcej právnej úpravy zaradení v kategórii 1.AA, napríklad baníci alebo aj iní ťažko zdravotne postihnutí. Do konca júla 2004 nový posudok o nároku na invalidný dôchodok podľa súčasne platného zákona už dostalo 25 723 zdravotne postihnutých ľudí. O invalidný dôchodok prišlo 3 284 ľudí, ďalším 3 228 postihnutým priznala Sociálna poisťovňa nižší dôchodok. Zdravotne postihnutí ľudia, ktorí prišli o prekvalifikovaný invalidný dôchodok alebo invalidný dôchodok alebo im bol znížený dôchodok, väčšinou nie sú schopní zapojiť sa znovu do pracovného procesu. Neumožňuje im to ani súčasná situácia na trhu práce. U tejto skupiny občanov dochádza často k stresom, depresiám a iným duševným poruchám. Mnou navrhovaná novela zákona odstraňuje retroaktivitu a pri jej aplikácii bude riešiť prípady, keď na základe retroaktívneho konania došlo k odobratiu alebo k zmene priznaného invalidného dôchodku. Mnou navrhovaná novela zákona umožní podľa navrhovaných paragrafov 263b vrátiť dôchodky tým dôchodcom, ktorým boli odobraté alebo znížené podľa súčasne platných predpisov zákona č. 461/2003 Z. z. Mnou navrhovaná novela zákona umožňuje sčítavanie jednotlivých poklesov schopnosti vykonávať zárobkovú činnosť a tým sa reálne zhodnotí celkový pokles schopnosti vykonávať zárobkovú činnosť. Okrem toho v mojej navrhovanej novele zákona navrhujem ustanoviť mieru poklesu schopnosti vykonávať zárobkovú činnosť pri prekvalifikovanom invalidnom dôchodku na hranicu o viac ako 33 % a pri invalidnom dôchodku o viac ako 63 %. Teda tak, ako to bolo podľa právnej úpravy platnej do 31. decembra 2004. Mnou navrhovaná novela zákona to legislatívnotechnicky rieši tak, že napadnuté sporné ustanovenia sa navrhujú z platného zákona vypustiť a dotknuté právne vzťahy sa navrhujú v navrhovanej novele právne upraviť inak. Ospravedlňujem sa za dve pisárske chyby v texte návrhu novely zákona. V bode 5 v § 263 za číslo 8 je potrebné vložiť čiarku a číslo 9. V bode 6 v § 263a v odseku 4 je potrebné zmeniť číslo 8 na číslo 3. Nesúhlasím s tým, a verím, že aj vy, že vláda by mala šetriť už aj na invalidoch. Preto sa obraciam na vás, ctené kolegyne poslankyne a vážení kolegovia poslanci, o podporu návrhu zákona, aby predložený návrh zákona prešiel do druhého čítania. Za pochopenie a kladné hlasy vám vopred ďakujem.